﻿ယူဒၤ Jude 1

1 ယ့ၣ်ၡူးခရံာ် အခ့အပှၤ, စီၤယၤကိာ် အဒီပုၢ်ဝဲၢ်, ယၤ စီၤယူဒၤအံၤ, ယစံးဘၣ် ပှၤ လၢတၢ်ကိးန့ၢ် အီၤလၢအဘၣ် တၢ်အဲၣ်အီၤ လၢပၢ်ယွၤအပူၤ, ဒီးတၢ်ပၢၤအီၤ လၢယ့ၣ်ၡူးခရံာ် အဂီၢ်န့ၣ်, 2 မ်တၢ်သူၣ်ကညီၤတၢ်သးကညီၤ, ဒီးတၢ်ဃူတၢ်ဖိး, ဒီးတၢ်အဲၣ်တၢ်ကွံန့ၣ်, အါထီၣ် လၢသုဂီၢ် တက့ၢ်. 3 ပှၤ လၢတၢ်အဲၣ်အီၤသ့ၣ်ဧၢ, လၢယဂုာ်ကွဲးန့ၢ် သုသပှၢ်တၢၢ် လၢတၢ်အုၣ်က့ၤခီၣ်က့ၤ လၢပဒိးန့ၢ်သကိး အဂ့ၢ်အကျိၤန့ၣ် ဒီး, အလီၢ်အိၣ် လၢယကကွဲးသဆၣ်ထီၣ်သု ခံ, ဒ်သိး သုကဂုာ်ကျဲးစၢး ဒုးတၢ် လၢတၢ်နာ် လၢတၢ်ဟ့ၣ်လီၤ လၢပှၤစီဆှံ လၢပျၢၤတဘျီန့ၣ် အဂီၢ်လီၤ. 4 အဂ့ၢ်ဒ်အံၤ ပှၤကညီတနီၤနီၤ, လၢအဘၣ် တၢ်ပာ်အီၤ လၢပျၢၤ လၢတၢ်စံၣ်ညီၣ်ဃၣ်အံၤ အဂီၢ်, ဟဲနုာ်ခူသူၣ်, ပှၤတယူးတယီၣ်ဘၣ်ယွၤ, ဒီးဘိးကဒါ ပကစၢ် အဘျုးအဖှိၣ်ဆူ တၢ်လုၣ်ကိလုၣ်ကပာ်, ဒီးသမၢ ပခိၣ်တဂၤဃီ, ပကစၢ် ယ့ၣ်ၡူးခရံာ်န့ၣ်လီၤ. 5 ဒီးသုသ့ၣ်ညါ တဘျီဘၣ်ဆၣ်ဒီး, တၢ်မိၣ်ဒုးသ့ၣ်နီၣ်ထီၣ်က့ၤ ဘၣ်ယသးလၢသု, လၢကစၢ်အုၣ်က့ၤခီၣ်က့ၤ ပှၤကညီ လၢအဲၤကူပတူးဝံၤဒီး, လၢခံက့ၤ မၤဟးဂီၤကွံာ် ပှၤလၢအတစူၢ် တနာ်ဘၣ်တဖၣ်လီၤ. 6 ဒီးကလူးတဖၣ် လၢအတဟံးဃာ်ဘၣ် အတၢ်ခီၣ်ထံးဘၣ်ဝဲဘၣ်, မ့မ့ၢ် ဟးထီၣ်ကွံာ် လၢအအိၣ်အဆိး အလီၢ်ဒၣ်ဝဲတဖၣ်န့ၣ်, အဝဲဒၣ် ဟံးဃာ်အီၤ လၢတၢ်စၢဃာ် လီၤထူလီၤယိာ်, လၢတၢ်ခံးအဖီလာ်, လၢမုၢ်နံၤဒိၣ် အတၢ်စံၣ်ညီၣ်အဂီၢ် လီၤ. 7 ဒ်စဒိၣ်, ဒီးဂမိရၤ, ဒီးဝ့ၢ်အိၣ် လၢအဃၢၤတဖၣ်, မၤကမၣ်မုၣ်ကမၣ်ခွါ, ဒီးလဲၤပိာ် တၢ်ဖံးတၢ်ညၣ် အဂုၤအဂၤ အခံ, ဒ်အဝဲသ့ၣ်တဖၣ်အသိး, ဒီးဘၣ်တၢ်စံၣ်ညီၣ်မ့ၣ်အူ အထူအယိာ်သတးဒီး, ကဲ လၢအဒိအတဲာ်အသိးလီၤ. 8 ဒ်န့ၣ်အသိးစ့ၢ်ကီး ပှၤမံမီၢ်တၢ်တဖၣ်အံၤ မၤဘၣ်အၢ တၢ်ဖံးတၢ်ညၣ်, ဒီးတပးကဲဘၣ် ပဒိၣ်ပပှၢ်ဘၣ်, ဒီးဒုၣ်ဒွဲၣ် တၢ်လၤကပီၤန့ၣ်လီၤ. 9 ဘၣ်ဆၣ်ဒီး တုၤကလူးအခိၣ် စီၤမံၤက့လး တဂၤ တဲးလိာ်ဃိလိာ်အသးဒီး မုၣ်ကီၤလံၢ်, ဒီးဂ့ၢ်လိာ်ဘှီလိာ်အသး လၢစီၤမိၤၡ့ အစိၣ် အဂ့ၢ်အကျိၤ ဒီးပာ် တၢ်ကမၣ်ဒုၣ်ဒွဲၣ် လၢအလိၤတဘူၣ်ဘၣ်. မ့မ့ၢ်အစံးဝဲဒၣ်, မ်ကစၢ် သိၣ်ဃီၣ်နၤ တက့ၢ်လီၤ. 10 ဘၣ်ဆၣ်ဒီး ပှၤတဖၣ်အံၤ, ဒုၣ်ဒွဲၣ်တၢ် လၢအတသ့ၣ်ညါဘၣ်. မ့မ့ၢ် လၢတၢ် လၢအသ့ၣ်ညါဒၣ်တၢ် ဒ်ဆၣ်ဖိကီၢ်ဖိ သူၣ်တဖး သးတဖးအသိး အပူၤ, မ့ၢ်အမၤဟးဂီၤလီၤအသးလီၤ. 11 မ့ၢ်အဘၣ်တၢ်ဖှီၣ်လီၤ. အဂ့ၢ်ဒ်အံၤ, မ့ၢ်အပိာ် စီၤကၤယံၣ်အကျဲ, ဒီးဂုာ်လဲၤနုာ်ဝဲဆူ စီၤဘံးလၣ် အတၢ်ကမၣ် အပူၤ လၢတၢ်အဘူးအလဲအဃိ, ဒီးဟးဂီၤ လၢစီၤကိၤရး အတၢ်တဲးလိာ်ဃိလိာ်အပူၤလီၤ. 12 အဝဲသ့ၣ် တပျံၤဘၣ်တၢ်ဘၣ်ဒီး, အီၣ်သကိး အီသကိးတၢ်, ဒီးဘုၣ်အီၣ်လီၤဒၣ်အသး သတးဒီး, မ့ၢ်လၢၢ်ဧိၤလ့ဧိၤ လၢသုဘူၣ်တၢ်အဲၣ် အပူၤလီၤ. တၢ်အၢၣ် လၢထံတအိၣ်ဘၣ်, လၢကလံၤ အူဒံကွံာ်အီၤ, သ့ၣ်လၢအလီၤဘဲ, ဒီးအသၣ် တအိၣ်ဘၣ်, သံ ခံဘျီ, ဘၣ်ထဲးကွံာ်အသး လၢအဂံၢ်, 13 ပီၣ်လဲၣ်အလပီ တပျုာ်တပျီၤ, ဒီးသဘှဲထီၣ် လၢအတၢ်မဲာ်ဆှးဒၣ်ဝဲ, ဆၣ်ဟးဝ့ၤဝီၤတၢ်, လၢတၢ်ပာ်ပာ် တၢ်ခံးအတၢ်သူ လၢအဂီၢ် လီၤထူလီၤယိာ်န့ၣ်လီၤ. 14 ဒီးစီၤဃနိာ် လၢစီၤအၤဒၣ် အလီၢ်ခံ နွံဂၤတဂၤန့ၣ်, ကတိၤတၢ် လၢဝံအကျိာ်, လၢပှၤတဖၣ်အံၤ အဂ့ၢ်အကျိၤ စ့ၢ်ကီး, ဒီးစံးဝဲဒၣ်, ကွၢ်ကွၢ်, ကစၢ် ဟဲလီၤ ဒီးအပှၤစီဆှံ အကလးတဖၣ်, 15 ဒ်သိးအကစံၣ်ညီၣ် ပှၤခဲလၢာ်, ဒီးကဘိးဘၣ်သ့ၣ်ညါ ပှၤလၢအတယူးတယီၣ်ဘၣ်ယွၤ, လၢအတၢ်မၤခဲလၢာ် ဘၣ်ဃးဒီး တၢ်တယူးတယီၣ်ဘၣ်ယွၤ, လၢအမၤဝဲအိၣ်ဒီး အတၢ်တယူးတယီၣ်ဘၣ်ယွၤ, ဒီးလၢအတၢ်ကတိၤ အအၢအသီခဲလၢာ် လၢပှၤတၢ်ဒဲးဘးဖိ လၢအတယူးတယီၣ်ဘၣ်ယွၤတဖၣ်, ကတိၤထီဒါအီၤ လီၤ. 16 ပှၤတဖၣ်န့ၣ် လဲၤတၢ် ဒ်အတၢ်ကလုာ်ကလိၤအသိး, ဒီးမ့ၢ် ပှၤကဒူးကဒ့ၣ်တၢ်, ပှၤအ့စိၢ်အ့န့တၢ်, ပှၤကွၢ်ပတြၢၤ ပှၤဂၤအမဲာ် လၢတၢ်အဘျုးအဃိ, ဒီးအထးခိၣ် ကတိၤ ကဖၢလၢတၢ်လီၤ. 17 မ့မ့ၢ် ပှၤ လၢတၢ်အဲၣ်အီၤ သုဝဲသ့ၣ်ဧၢ, သ့ၣ်နီၣ်ထီၣ်က့ၤ တၢ်ကတိၤ လၢပကစၢ် ယ့ၣ်ၡူးခရံာ် အပှၤတၢ်မၢဖိ စံးပာ်ဝဲန့ၣ် တက့ၢ်. 18 စံးဘၣ်သု လၢပှၤဒုၣ်ဒွဲၣ်တၢ် လၢအလဲၤ ဒ် အတၢ်တယူးတယီၣ်ဘၣ် ယွၤအတၢ်ကလုာ်ကလိၤအသိးန့ၣ်, ကအိၣ်ဝဲ လၢအဆၢအကတီၢ် ကတၢၢ်န့ၣ်လီၤ. 19 ပှၤတဖၣ်န့ၣ် မ့ၢ် ပှၤလၢအမၤလီၤမုၢ်လီၤဖးတၢ်, ပှၤဘၣ်ဃးဒီး နီၢ်ခိ, ပှၤတအိၣ်ဘၣ် ဒီးသးန့ၣ်ဘၣ်. 20 မ့မ့ၢ် ပှၤ လၢတၢ်အဲၣ်အီၤ သုဝဲသ့ၣ်ဧၢ, သူၣ်လီၤ သုသး လၢသုတၢ်နာ်စီဆှံကတၢၢ် အဖီခိၣ်, ဒီးဘါထုကဖၣ်တၢ် လၢသးစီဆှံ အပူၤ သတးဒီး, 21 ဟံးဃာ် သုသး လၢယွၤအတၢ်အဲၣ်တၢ်ကွံ အပူၤ, ဒီးမုၢ်လၢ် ကစၢ်ယ့ၣ်ၡူးခရံာ် အတၢ်သးကညီၤ, တုၤလၢတၢ်မူ အထူအယိာ် တက့ၢ်. 22 ဒီးပှၤတနီၤနီၤ လၢအသးဒ့ဒီဝဲန့ၣ် သးကညီၤအီၤတက့ၢ်. 23 ဒီးပှၤတနီၤနီၤ ထုးထီၣ်ကွံာ်အီၤ လၢမ့ၣ်အူပူၤ သတးဒီး, အုၣ်က့ၤခီၣ်က့ၤအီၤ တက့ၢ်. ဒီးပှၤတနီၤနီၤ, သးကညီၤအီၤ, အိၣ်ဒီး တၢ်ပျံၤတၢ်ဖုး, ဒီးသးဟ့တၢ်အကူအသိးဒၣ်လဲာ် လၢအသံၣ်သူမီၢ်ကျာ် လၢတၢ်ဖံးတၢ်ညၣ်န့ၣ် တက့ၢ်. 24 ပှၤကွၢ်သုသ့, ဒ်သိးသုသုတလီၤဃံၤတဂ့ၤ, ဒီးပာ်သု လၢအလၤကပီၤ အမဲာ်ညါ တအိၣ်ဘၣ်ဒီး မဲၣ်သူမဲၣ်ဂီၤ ဘၣ်လၢတၢ်သူၣ်ခုသးခု ဒိၣ်ဒိၣ်ကလဲာ်အပူၤ, 25 ယွၤတဂၤဃီ, ပှၤအုၣ်က့ၤခီၣ်က့ၤ ပှၤလၢပကစၢ် ယ့ၣ်ၡူးခရံာ်တဂၤအဃိန့ၣ်, တၢ်လၤကပီၤ, တၢ်ကဟုကညီၢ်, တၢ်ဂံၢ်ဆူၣ်ဘါဆူၣ်, တၢ်စိတၢ်ကမီၤ, မ်အအိၣ် လၢအလိၤ လၢတၢ်စိၤခီၣ်ထံး, ဒီးခဲကနံၣ်အံၤ, ဒီးကယဲၢ် အစိၤအဃၣ် ခဲလၢာ်တက့ၢ်. အၤမ့ၣ်.